BG Официален вестник на Европейския съюз L 158/5

ДЕЛЕГИРАН РЕГЛАМЕНТ (ЕС) 2017/1091 НА КОМИСИЯТА

от 10 април 2017 година

за изменение на приложението към Регламент (ЕС) № 609/2013 на Европейския парламент и на Съвета по отношение на списъка на веществата, които могат да бъдат добавяни към преработени храни на зърнена основа и детски храни, както и към храни за специални медицински цели

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (1), и по-специално член 16 от него,

като има предвид, че:

(1) В приложението към Регламент (ЕС) № 609/2013 се съдържа списък на Съюза на веществата, които могат да бъдат добавяни в една или повече от категориите храни, посочени в член 1, параграф 1. В съответствие с член 22 от посочения регламент списъкът на Съюза се прилага от датата на прилагане на делегираните актове, приети съгласно член 11 от същия регламент. Списъкът на Съюза може да бъде изменян в съответствие с изискванията, установени в член 16 от посочения регламент.

(2) В становището си от 6 януари 2006 г. (2) Европейският орган за безопасност на храните („Органът“) заключи, че употребата на железен бисглицинат като източник на желязо в храни за обща консумация, хранителни добавки и храни за специфична хранителна употреба, включително храни, предназначени за кърмачета и малки деца, не поражда опасения във връзка с безопасността.

(3) Железният бисглицинат не бе включен в приложението към Регламент (ЕС) № 609/2013 за употребата като източник на желязо в преработени храни на зърнена основа и детски храни, тъй като предстои преразглеждането на приложимите за тези продукти правила. Въпреки че това преразглеждане изисква допълнителни научни оценки, които се провеждат понастоящем и няма да бъдат приключени в скоро време, с оглед на добрите административна практики не е целесъобразно да бъде забавено още повече актуализирането на списъка на Съюза по отношение на включването на железен бисглицинат за употреба като източник на желязо в преработените храни на зърнена основа и детските храни.

(4) Въз основа на съответно заявление Комисията се обърна към Органа с искане за становище относно безопасността и бионаличността на калциева сол на фосфорилирани олигозахариди (POs-Ca®) като източник на калций, добавена за хранителни цели към храни, хранителни добавки и храни за специални медицински цели. В становището си от 26 април 2016 г. (3) Органът заключи, че употребата на това вещество в посочените категории храни не поражда опасения във връзка с безопасността, при условие че са спазени определени условия, които са разяснени в становището. Органът отбеляза, че това вещество би допринасяло значително за общия среден дневен прием на калций.

(5) Поради това приложението към Регламент (ЕС) № 609/2013 следва да бъде съответно изменено.

(6) Бяха проведени консултации със заинтересованите страни и предоставените коментари бяха взети предвид,

ПРИЕ НАСТОЯЩИЯ РЕГЛАМЕНТ:

Член 1

Приложението към Регламент (ЕС) № 609/2013 се изменя в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 10 април 2017 година. За Комисията Председател Jean-Claude JUNCKER

(1) ОВ L 181, 29.6.2013 г., стр. 35.

(2) EFSA AFC Panel (EFSA Scientific Panel on food additives, flavourings, processing aids and materials in contact with food), Opinion related to Ferrous bisglycinate as a source of iron for use in the manufacturing of foods and in food supplements [Експертна група на ЕОБХ по добавки в храните, аромати, спомагателни средства за обработка и материали, които влизат в контакт с храни, Научно становище относно железен бисглицинат като източник на желязо за употреба в производството на храни и в хранителни добавки], EFSA Journal (Бюлетин на ЕОБХ), 2006; 299, стр. 1—17.

(3) EFSA ANS Panel (EFSA Panel on Food Additives and Nutrient Sources added to Food), 2016, Scientific Opinion on Calcium phosphoryl oligosaccharides (POs-Ca®) as a source of calcium added for nutritional purposes to food, food supplements and foods for special medical purposes, [Експертна група на ЕОБХ по добавки в храните и източници на хранителни вещества, добавени към храните, 2016 г., Научно становище относно калциева сол на фосфорилирани олигозахариди (POs-Ca®) като източник на калций, добавена за хранителни цели към храни, хранителни добавки и храни за специални медицински цели], EFSA Journal (Бюлетин на ЕОБХ), 2016; 14(6):4488.